Sigurd Agersnap (SF), 2024-05-07:
Tak for ordet, formand.
En høj CO 2 -afgift er afgørende for den grønne omstilling af det danske samfund og det danske erhvervsliv.
I dag diskuterer vi så den første store CO 2 -afgift i Danmark, nemlig den for industrien og den, som har stadfæstet princippet om, at man ikke bare kan efterlade en klimaregning til fremtidige generationer.
Aftalen om CO 2 -afgiften for industrien var en vigtig aftale, og det er den stadig.
Der er, som tidligere ordførere også har været inde på, allerede gode nyheder i forbindelse med den aftale.
For ikke nok med at de fleste industriorganisationer i dag støtter op om CO 2 -afgiften, også dem, som i sin tid var imod, har aftalen også allerede vist, at afgifter virker, at politik kan ændre noget, og skal man virkelig gøre noget mod klimaforandringerne, skal man også ændre på politikken.
For i det øjeblik industrivirksomheder i Danmark har kunnet se, at der kom en CO 2 -afgift, begyndte de at accelerere den grønne omstilling.
De begyndte at investere i en grønnere produktion, at udskifte kul, olie og gas med vind, varmepumper og sol, at få energieffektiviseret og fjernet energitunge processer og få investeret i grønnere teknologier.
Nu har industrien allerede mærkbart reduceret CO 2 -udslippet, men vi er langtfra i mål.
CO 2 -afgiften i lovforslaget her skal hjælpe os i mål, for nu kommer den afgift, som man har været stillet i udsigt, og den vil presse yderligere på i retning af flere CO 2 -reduktioner.
Det er vi glade for i SF, og vi er glade for den samlede aftale.
Jeg har derfor også brugt ekstra meget tid på lovforslaget her, for der er to problemer med det her lovforslag, hvor forslaget i vores øjne ikke lever op til det aftalte.
For det første afviger man fra det aftalte afgiftsniveau med 60 kr. pr. t for kvotesektorens procesforbrug.
Det skyldes, som der også nævnes i høringsnotatet, energisbeskatningsdirektivet.
Alligevel bør det være muligt at gøre det problem mindre, og jeg har også forstået i dialog med bl.a. ministeren, at man arbejder på en løsning, som kan bringe afgiften ned på 20 kr. pr. t.
Det mener vi i SF er fornuftigt, og selv om det ikke gør, at vi kommer helt i overensstemmelse med det aftalte, gør det, at vi kommer tættere på.
Det andet problem er noget større og mere graverende for både klimaet, men også mange steder for økonomien, og det handler om, hvorvidt man kan blive fritaget for en CO 2 -afgift, hvis man faktisk ikke udleder CO 2 , men har et CO 2 -fangstsanlæg.
Udleder man ikke CO 2 , men har investeret i et CO 2 -fangstsanlæg, skal man i vores optik selvfølgelig ikke betale CO 2 -afgiften.
Det siger sig selv, når hele formålet i aftalen er at skabe større incitament til en grøn omstilling.
Det gør vi ikke, hvis afgiften ikke kan fjernes med CO 2 -fangst.
Der skal man stadig betale CO 2 -afgiften.
For affaldsforbrændingsanlæg, som leverer fjernvarme til tæt på 2 millioner husstande i Danmark, risikerer det at fjerne rigtig meget af økonomien bag de CO 2 -fangstsanlæg, som de er nødt til at anlægge i fremtiden, og CO 2 -fangst er en helt central søjle i opfyldelsen af de danske klimamål og i den danske klimapolitik.
Vi mener ikke, at det er godt nok, at man ikke har bragt det i overensstemmelse med det aftalte.
Og selv om man rigtigt nok for et par år siden ikke havde kunnet regnet med, at CO 2 -fangstsanlæg skulle kunne oprettes uden massiv statsstøtte, så kigger vi nu ind i en fremtid, hvor det meget vel kan blive realistisk.
Det er ikke bare en fjern tanke.
Jeg har hørt nævnt fra talerstolen, at ministeren vil forsøge at rette på det i udvalgsprocessen med et ændringsforslag.
Det mener vi i SF er helt afgørende, og vi mener også, at hvis ikke det kommer fra regeringen, er det noget, Folketingets aftalepartier må kigge på i udvalgsarbejdet, altså om det kan bringes i overensstemmelse.
For vi kan ikke leve med, at lovforslaget ikke er i overensstemmelse med det aftalte.
Med det sagt mener vi jo samlet set, at det er en rigtig god aftale, og vi støtter op om, at man indfører en CO 2 -afgift.
Det er afgørende for den grønne omstilling, men vi vil arbejde på, at man får rettet lovforslaget til i forhold til CO 2 -fangst.
Tak for ordet.